James Dean

James Byron Dean (* 8. február 1931, Marion, Indiana, USA – † 30. september 1955, Cholame, Kalifornia) bol americký filmový herec. 

Predstaviteľ „rozhnevaných mladých mužov“.

Biografia 
V deviatich rokoch Deanovi matka zomrela na rakovinu a jeho otec sa o neho nemohol starať kvôli svojmu pracovnému zaneprázdneniu. Malý Jimmy teda vyrastal na farme u svojej tety a strýka. Pravdepodobne tu vznikol jeho odpor voči rodičom, učiteľom a ostatným autoritám. Po strednej škole sa James odsťahoval do Los Angeles, kde začal študovať právo, hrať basketbal a venovať sa divadlu. Šport a štúdium postupne začalo byť vytláčané herectvom. 

Najprv sa Dean objavoval v reklame, neskôr hral bezvýznamné malé role v niekoľkých filmoch a televíznych programoch. Odišiel do New Yorku, hral na Broadwayi a bol prijatý do Actors Studia, kde sa stal jeho učiteľom Elia Kazan. 

Práve Elia Kazan ho obsadil do hlavnej úlohy vo svojom filme natočenom podľa románu Johna Steinbecka Na východ od raja (East of Eden, nominácie na Oscara 1956). Hlavnú úlohu Cala Traska, odstrčeného syna, ktorý bojuje o otcovu priazeň, mal pôvodne hrať mladý talent menom Paul Newman, ale Elia Kazan vytušil, že práve Dean sa vďaka svojim skúsenostiam z mladosti na túto úlohu hodí viac. Vďaka tomuto filmu sa z neznámeho Jamesa Deana stala obrovská filmová hviezda, takže ďalšia ponuka na seba nenechala dlho čakať. 

Vo filme Nicholasa Raya Rebel bez príčiny hral Jima Starka, citlivého mladého muža, ktorý sa snaží začleniť medzi svojich vrstevníkov. James Dean sa stal idolom vtedajších mladých ľudí, pretože mládež mala podobné problémy, cítila sa nepochopená a neuznaná staršou generáciou. V 50. rokoch mal Hollywood dvoch najslávnejších rebelov, jeden z nich bol práve Dean a tým druhým nebol nikto iný ako Marlon Brando. 

Mladý obyčajný rančer, Jett Rink, z ktorého sa stal mocný Texasan súperiaci so svojím bývalým zamestnávateľom, to bola Deanova postava v jeho poslednom filme Gigant (Giant, 1956, nominácie na Oscara 1957). 

Traduje sa, že James Dean bol arogantný nafúkanec, ale on sa tak správal naschvál, oproti iným hviezdam, ktoré si svoje správanie neuvedomujú. Jimmy miloval rýchle autá, dokonca úspešne pretekal. Len pár dní po dokončení úlohy vo filme Gigant sa vo svojom superrýchlom aute zabil. Na nakrúcanie filmu Niekto tam hore ma má rád sa teda nedostavil a jeho miesto zaujal práve Paul Newman. James Dean bol počas svojej dvojročnej kariéry dvakrát nominovaný na Oscara. Stal sa prvým, a vďaka náročnej a dlhej príprave giganta i druhým hercom v histórii, ktorý bol na Oscara nominovaný posmrtne. 

James Dean býva často považovaný za ikonu kvôli svojmu neviazanému životu, ktorý zahŕňal i rozporuplnú sexualitu. Existuje mnoho zmienok o jeho sexuálnych vzťahoch s mužmi i ženami. William Bast, Deanov blízky priateľ a jeho prvý životopisec vydal po 50 rokoch otvorenú aktualizáciu svojej knihy, v ktorej potvrdil, že mal s Deanom pomer a popísal aj ďalšie Deanove vzťahy s mužmi.

James Dean a Porsche 550  
Dean po nakrúcaní filmu Gigant odišiel z obchodu Georgea Barrisa v Los Angeles a vydal sa na pretekársku dráhu do Salinas. James bol za volantom svojho Porsche 550 Spyder (ktorému hovoril "Malý Bastard"). Jeho kamarát, mechanik od Porsche Rolf Wütherich išiel s ním. 

Na Le Mans 550 Spyder gradoval, a preto chcel preveriť svoje vozidlo na pretekárskej dráhe v Salinas. Keď išiel po ceste 46, bolo neskoré piatkové popoludnie a slnko Jamesa oslňovalo. Z vedľajšej cesty išiel domov vo svojom Forde z roku 1950 študent z polytechnickej školy San Luis Obispo, Donald Turnupseed. Donald nevidel v súmraku Jamesovo rýchlo sa blížiace auto a vošiel na vozovku. Obaja na poslednú chvíľu zareagovali, ale už bolo príliš neskoro na odvrátenie zrážky. James Dean bol na mieste mŕtvy, pretože celý náraz pohltila jeho strana. Rolf Wütherich bol zrážkou odhodený z auta a vyviazol so zlomenou čeľusťou, zlomenou nohou a početnými pomliaždeninami a odreninami. Turnupseed vyviazol so šrámami na čele a pomliaždeným nosom. Kalifornská cestná hliadka, ktorá nehodu vyšetrovala, nedávala nikomu vinu. Nehodu zdôvodnili tým, že cez žiaru slnka nebolo možné, aby vodiči videli Jamesove vozidlo. Taktiež na tú dobu nezvyklá výška a strieborná farba vozidla zohrali pri zrážke svoju úlohu. Vodiči vtedy neboli zvyknutí na nízke superšporty na cestách. 

Táto tragická nehoda znamenala pre legendárneho herca koniec. Nebol to ale koniec pre 550 Spyder v ďalších predajoch a víťazstvách v prestížnych pretekoch.

Filmografia 
 1951: Fixed Bayonets (Nasadené bodáky )
 1951: Sailor Beware (Námorník, daj pozor)
 1952: Has Anybody Seen My Gal? (Videl niekto moje dievča?)
 1955: East of Eden (Na východ od raja) 
 1955: Rebel Without a Cause (Rebel bez príčiny) 
 1956: Giant (Obor - TV)

Referencie

Literatúra 
 Garry Wotherspoon a Robert F. Aldrich: Who's Who in Gay and Lesbian History: from Antiquity to World War II. Routledge, 2001.
 William Bast: James Dean: a Biography. New York: Ballantine Books, 1956.
 William Bast: Surviving James Dean. Barricade Books, 2006.

Iné projekty

Externé odkazy 
 
 Youtube: Reklama na Pepsi Colu z roku 1950

Zdroje 

Narodenia v 1931
Úmrtia v 1955
Filmoví herci USA
Obete dopravných nehôd
LGBT osobnosti USA